Twee in hof oor Durban Day-moordArgieffoto Tristan Augustus en Radley Warner staan albei tereg op ‘n aanklag van moord en twee aanklagte van poging tot moord. Landdros Vanitha Armu het die saak tot 17 September uitgestel sodat ŉ uitkenningsparade gehou en die saak verder ondersoek kan word. Die verdagtes word daarvan beskuldig dat hulle Montreal King (19) met ŉ skerp voorwerp doodgesteek het. Nog twee mense is ook met ŉ skerp voorwerp gesteek. Kol. Jay Naicker, woordvoerder van die polisie, het vroeër gesê ŉ geveg het glo tussen twee groepe jongmense uitgebreek by People’s Park naby die Moses Mabhida-stadion waar die geleentheid plaasgevind het. “Die groepe het mekaar glo beledig toe een van die mans die slagoffer in die bors gesteek het. Die verdagte het glo hierna die mes neergegooi en gevlug terwyl sy vriend die slagoffer glo geskop het,” het Naicker gesê. Die konfrontasie tussen die twee groepe het glo later voortgegaan waarna ŉ vriend van King in die hand gesteek is, glo deur die man wat King geskop het. Naicker het gesê ŉ derde persoon is ook tydens die voorval gesteek.